Aldrei hafa fleiri Íslendingar verslað á netinu en í ár , en samkvæmt neyslukönnun Gallup 2019 versluðu 76,8% Íslendinga á netinu síðustu 12 mánuði . Yngra fólk er líklegra til að versla á netinu en þau sem eldri eru og er hlutfallið hæst í aldurshópnum 25 - 34 ára , þar sem 95% höfðu verslað á netinu . Árið 2007 höfðu 66,8% landsmanna verslað á netinu síðastliðið ár og fór hlutfallið lækkandi fyrstu árin eftir hrun , en hefur síðan þá vaxið jafnt og þétt . Hvað kaupa Íslendingar á netinu ? Í Neyslukönnun Gallup er að finna ýmsar vísbendingar um hvers konar vörur fólk kaupir í netverslunum og hvernig mismunandi vöruflokkar eru að þróast . Ljóst er að netverslunarhegðun er oft mjög mismunandi eftir aldri , kyni og fjölskylduaðstæðum . Einnig eru konur og fólk undir 45 ára líklegri til að versla fatnað á netinu en karlar og eldri hópar . Karlmenn eru aftur á móti í miklum meirihluta þegar kemur að því að kaupa raftæki og tölvuvörur á netinu , en tæplega helmingur þeirra hafði keypt slíkar vörur á netinu síðastliðna 12 mánuði . Á sama tíma hafði einungis tæplega fjórðungur kvenna gert slíkt hið sama . Þeir vöruflokkar sem eru hvað sterkastir í netverslun hérlendis eru gisting og miðar á viðburði , en 61,5% landsmanna sögðust hafa keypt miða á viðburð í netverslun síðastliðið ár og 56,8% hafði keypt gistingu . Lítill munur er á milli kynja í þessum flokkum , en íbúar Reykjavíkur eru líklegastir til að kaupa gistingu og miða á viðburði á netinu . Áhugavert er að skoða þróun á kaupum á matvöru í netverslunum , en frá 2007 og fram til 2016 varð lítil þróun í þessum vöruflokki . Hlutfall þeirra sem sögðust hafa verslað matvöru á netinu síðastliðna 12 mánuði hélst á bilinu 3 - 7% á þessum árum . Frá árinu 2017 hefur hins vegar orðið töluverður vöxtur og í ár sögðust 17,7% hafa verslað matvöru á netinu síðastliðið ár . Á sama tíma hefur framboð á matvöru í netverslunum hérlendis aukist mikið og fyrirtæki eins og Eldum rétt , Nettó , Boxið og Heimkaup byrjað að selja matvöru á netinu . Lítill munur er hér á konum og körlum , en 17% karla sögðust hafa keypt matvöru síðasta árið á móti 18,4% kvenna . Þetta er nokkuð athyglisvert í ljósi þess að þegar landsmenn eru spurðir að hve miklu leyti þeir sjá um matarinnkaup til heimilisins almennt segjast 69,1% kvenna sjá um þau að mestu eða öllu leyti , en einungis 38,3% karla . Töluverður meirihluti Íslendinga , eða 60,2% segjast versla oftar í erlendum vefverslunum en íslenskum . 22% segjast versla oftar í íslenskum vefverslunum og 17,8% segjast versla jafnoft í erlendum og innlendum vefverslunum . Konur eru líklegri en karlar að versla í íslenskum vefverslunum og einnig eykst verslun í íslenskum vefverslunum með hækkandi aldri . En hvað skyldi það vera sem skiptir landsmenn mestu máli þegar þeir versla á netinu ? Samkvæmt nýrri könnun Gallup er það lágt verð , traust til vefverslunarinnar og að vefurinn sé þægilegur sem skiptir allra mestu máli . Þegar viðskipti við einstakar innlendar og erlendar netverslanir eru skoðuð kemur ýmislegt í ljós . Árið 2007 sögðust 32,1% Íslendinga hafa keypt vörur í gegnum netverslunarrisann Amazon síðastliðna 12 mánuði . Við efnahagshrunið 2008 drógust kaup frá Amazon verulega saman og náðu lágmarki árið 2009 , þegar einungis 15% landsmanna sögðust hafa keypt vörur þaðan . Síðustu ár hefur þeim fjölgað aftur jafnt og þétt sem versla frá Amazon og mælast nú í fyrsta sinn fleiri en árið 2007 , eða 35,4% landsmanna . Hlufallið er hæst í aldurshópnum 25 - 34 ára , þar sem tæplega helmingur hafði keypt vörur gegnum Amazon síðastliðið ár . Aldurshópurinn 35 - 44 ára er stærsti viðskiptavinahópurinn og karlar eru líklegri til að kaupa vörur af AliExpress en konur . Ein af fjölmörgum íslenskum netverslunum er Heimkaup.is , sem opnaði árið 2013 . Í neyslukönnun 2014 sögðust 10,4% landsmanna hafa keypt vörur gegnum Heimkaup síðastliðið ár , en í ár var þetta hlutfall komið upp í 28,1% og gefur ákveðna vísbendingu um að íslensk netverslun sé ekki síður að vaxa en erlend . Konur eru töluvert líklegri til að kaupa af Heimkaup en karlar , en 35,3% kvenna sagðist hafa verslað vörur frá Heimkaup síðasta ár , á móti 21,1% karla . Líkt og á AliExpress er fólk á aldrinum 35 - 44 ára líklegast til að kaupa vörur af Heimkaup . Það er áhugavert að sjá hversu vel Asos virðist ná til ungs fólks , en í aldurshópnum 18 - 24 ára sögðust 40,9% hafa keypt vörur af Asos síðasta árið og er engin önnur netverslun í neyslukönnun Gallup sem mælist sterkust í þessum aldurshópi . Hvað ber framtíðin í skauti sér ? Þrátt fyrir vöxt síðustu ára eru þó vísbendingar um að netverslun eigi nóg inni á Íslandi . Árið 2017 var netverslun Íslendinga 2,9% af heildarsmásöluverslun á Íslandi , meðan að hún var um eða yfir 10% í nágrannalöndunum . [ 1 ] Þjónustustig vefverslana er sífellt að aukast og bjóða þær upp á ýmis þægindi fyrir kaupandann , svo sem heimsendingu á þeim tíma sem hentar viðskiptavininum og í sumum tilfellum er jafnvel hægt að fylgjast með hvar pöntunin er stödd á leiðinni . Emil Karlsson . ( 2018 ) . Íslensk netverslun – áhrif stafrænnar tækni og alþjóðlegrar samkeppni . Rannsóknasetur verslunarinnar .